3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

  ลักษณะของผลิตภัณฑ์ชนิดต่าง ๆ ของบริษัท คือ

1.  อลูมิเนียมชนิดแผ่น (SHEET PRODUCT) ประกอบด้วย

-   แผ่นอลูมิเนียมแคปสต๊อค (ALUMINIUM CAPSTOCKS) เป็นวัตถุดิบในการผลิตฝาจุกกันปลอม
    (Pilfered proof cap) ซึ่งมีฝาเกลียวที่บิดแล้วขาด เช่น ฝาจุกขวดสุรา ยา น้ำอัดลม
    และ ฝาเครื่องดื่มชูกำลัง ฯลฯ

-   แผ่นโรลบอนด์ (ROLL BONDS) ใช้ในการผลิตช่องแช่แข็งของตู้เย็น

-   แผ่นอลูมิเนียมตัดตามความยาว (CUT TO LENGTH) เป็นแผ่นอลูมิเนียมที่จะวัดและตัดตาม
    ขนาดที่ลูกค้าต้องการ การผลิตจะทำตามคำสั่งของลูกค้าแต่ละราย (Made to order) แผ่น
    อลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นป้ายทะเบียนรถยนต์ ตู้กับข้าว ฯลฯ

-   แผ่นอลูมิเนียม 4 ฟุต x 8 ฟุต (4 x 8 SHEETS)
    ซึ่งเป็นขนาดมาตรฐานที่ขายอยู่ในท้องตลาดซึ่งบริษัทฯ จำหน่ายให้โดยตรงแก่โรงงาน
    และผ่านผู้ขายส่งทั่วไป

    1.  อลูมิเนียมชนิดม้วน (ROLLED PRODUCT) ประกอบด้วย

-   อลูมิเนียมฟินสต๊อค (ALUMINIUM FINSTOCKS) ใช้สำหรับทำแผงระบายความร้อน
    เครื่องปรับอากาศ และผลิตภัณฑ์นี้จะถูกนำไปใช้เป็นวัตถุดิบสำหรับการผลิต Precoated
    Finstock ได้ด้วย

-   อลูมิเนียมฟินสต๊อคเคลือบ (ALUMINIUM PRECOATED FINSTOCKS) ใช้ทำแผงระบาย
    ความร้อนเช่นกัน โดยนำ ALUMINIUM FINSTOCKS มาเคลือบสารเคมีที่มีคุณสมบัติทำให้
    หยดน้ำไม่เกาะ ระบายอากาศได้ดี ประหยัดพลังงาน และยืดอายุการใช้งานไม่กัดกร่อนง่าย

-   อลูมิเนียมฟอยล์ (ALUMINIUM FOILS) มีลักษณะบาง ขนาดความหนาตั้งแต่ 0.10 ม.ม. ถึง
    0.007 ม.ม. ใช้เป็นวัตถุดิบในอุตสาหกรรมบรรจุภัณฑ์เป็นส่วนใหญ่

-   อลูมิเนียมม้วน (ALUMINIUM COILS) เป็นแผ่นอลูมิเนียมที่เป็นม้วนใหญ่ ซึ่งลูกค้านำไป
    ตัดเป็นแผ่นเอง หรือนำไปผลิตเป็นผลิตภัณฑ์อลูมิเนียมอื่นๆ อีกต่อหนึ่ง

(2) การตลาดและภาวการณ์แข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

เนื่องจากสินค้าของบริษัทส่วนใหญ่จัดเป็นสินค้าอุตสาหกรรมประเภทสินค้าที่ต้องนำไปผลิตต่อ
(Intermediate products) ลูกค้าส่วนใหญ่นำไปใช้ทำการแปรรูปจนเป็นสินค้าสำเร็จ
(Finished products) เพื่อใช้หรือขายต่อ ดังนั้นสินค้าของบริษัทฯ จึงต้องมีคุณภาพดีสม่ำเสมอ
และส่งมอบได้ภายในเวลาที่ลูกค้ากำหนด

นอกจากนี้ลูกค้าส่วนใหญ่มักจะมีความต้องการสินค้าแบบมีจำนวน (Volumn)
และเป็นประจำสม่ำเสมอ บริษัทฯ จึงจำเป็นที่จะต้องมีกลยุทธที่ใช้ในการดำเนินธุรกิจ
เพื่อสนองความต้องการทางตลาดดังนี้

-   ผลิตสินค้าตามความต้องการของลูกค้า

-   ผลิตสินค้าให้ได้มาตรฐานและรักษาคุณภาพสม่ำเสมอ

-   ส่งมอบสินค้าได้ภายในเวลาที่ตกลงกับลูกค้า

-   ร่วมพัฒนาผลิตภัณฑ์กับลูกค้า เพื่อให้ได้สินค้าที่มีคุณภาพดีขึ้น และผลิตภัณฑ์ใหม่ ๆ

-   เพิ่มสายการผลิตผลิตภัณฑ์ที่มีแนวโน้มของตลาดเติบโต และสามารถพัฒนาการผลิตได้ดี
    แตกต่างไปจากคู่แข่ง

-   เยี่ยมพบลูกค้าอย่างใกล้ชิด

-   เชิญลูกค้าเข้าเยี่ยมชมโรงงานเพื่อให้เกิดความมั่นใจว่าบริษัทฯ
    สามารถผลิตสินค้าเพื่อสนองตอบความต้องการได้

-   ให้ความร่วมมือกับหน่วยราชการ ศึกษาระเบียบวิธีการส่งออกเพื่อให้มีระบบที่ดี
    และได้มาตรฐานเพื่อการสื่อสารที่รวดเร็วน่าเชื่อถือแก่ลูกค้าในต่างประเทศ

-   ทำการวิจัยพัฒนา และสำรวจตลาดอย่างสม่ำเสมอเพื่อความเจริญเติบโตของบริษัทฯ

2.  ลักษณะ / กลุ่มลูกค้าเป้าหมาย

บริษัทเป็นผู้ผลิตสินค้าอลูมิเนียมประเภทรีด (ALUMINIUM ROLLED PRODUCTS MANUFACTURER)
มานานจนเป็นที่ยอมรับของลูกค้าอย่างกว้างขวาง
ลูกค้าหลักกลุ่มแรกจะเป็นผู้ประกอบการที่อยู่ในสายการผลิตปลายทาง ประเภทโรงงานต่าง ๆ
ซึ่งใช้อลูมิเนียมเป็นส่วนประกอบ เช่น โรงงานผลิตเครื่องปรับอากาศ ตู้เย็น ฝา
เกลียวบิดขาดอลูมิเนียม ภาชนะบรรจุภัณฑ์ ลูกค้ากลุ่มรองอื่น ๆ ที่บริษัทฯ
ได้ตลาดเพิ่มมาได้แก่ผู้ผลิตแผ่นอลูมิเนียมเพื่อเป็นส่วนประกอบในสินค้าหรือการผลิตสินค้าอื่น ๆ
ลูกค้าส่วนใหญ่อยู่ในกรุงเทพมหานคร และปริมณฑล และมีบางส่วนอยู่ในเขตภาคกลาง ตะวันออก
ตะวันออกเฉียงเหนือ และภาคใต้ นอกจากนี้บริษัทฯ
ยังได้พยายามติดต่อหาลูกค้าในต่างประเทศเพิ่มขึ้น
ซึ่งอยู่ระหว่างการทดลองผลิตภัณฑ์และพิจารณาซื้อขายกัน

  2.1 กลุ่มลูกค้าที่เป็นผู้ผลิตผลิตภัณฑ์แปรรูปจากอลูมิเนียม (Converter)
  เพื่อใช้เป็นส่วนประกอบของสินค้าอื่น ได้แก่
  นำไปทำคอยล์เย็นและคอยล์ร้อนสำหรับเครื่องปรับอากาศ, ผลิตภัณฑ์บรรจุภัณฑ์ เช่น
  นำไปทำซองหรือถุงอาหาร ซองหรือแผงยา ช่องทำความเย็นช่องแข็งในตู้เย็น ฝาดึงเปิดง่าย
  (EOE), แผงระบายความร้อนใช้สำหรับโรงงานอุตสาหกรรมและรถยนต์

2.  กลุ่มลูกค้าที่เป็นผู้ผลิตผลิตภัณฑ์เพื่อการอุปโภคบริโภคโดยตรง เช่น
    อลูมิเนียมฟอยล์สำหรับห่ออาหาร, ถาดขนม, เทปกาวอลูมิเนียม,
    ทำตาไก่ร้อยเชือกรองเท้าหรือเข็มขัด

3.  กลุ่มลูกค้าผู้ผลิตที่ใช้ผลิตภัณฑ์อลูมิเนียมเป็นส่วนประกอบในสินค้าหรือในการผลิต เช่น
    ใช้ในอุตสาหกรรมประกอบรถยนต์, ใช้อลูมิเนียมแผ่นรองเจาะ Print Circuit Board,
    ใช้เป็นส่วนประกอบในเครื่องใช้ไฟฟ้า-อิเลคโทรนิค, ขั้วหลอดไฟ,
    วัสดุตกแต่งประกอบงานก่อสร้าง, ทำท่อระบายอากาศ ฯลฯ

3.  การจำหน่ายและช่องทางการจำหน่าย

บริษัทจะจำหน่ายสินค้าให้กับลูกค้าทั้งภายในประเทศรวมถึงบริษัทต่างชาติที่ตั้งโรงงานอยู่ในประเทศไทย
ซึ่งเป็นผู้ผลิตเพื่อการส่งออก และลูกค้าต่างประเทศโดยตรงตามใบสั่งซื้อของลูกค้า
ซึ่งเป็นโรงงานผลิตสินค้าอลูมิเนียมและสินค้าที่ใช้อลูมิเนียมเป็นส่วนประกอบ
นอกจากนี้ยังมีการจำหน่ายผ่านตัวแทน ทั้งในประเทศ และต่างประเทศ ดังนี้

3.1 ช่องทางการจำหน่าย

1)  จำหน่ายโดยพนักงานขายของบริษัททำการจำหน่ายตรงถึงผู้ผลิตผลิตภัณฑ์แปรรูปจากอลูมิเนียม
    ส่วนใหญ่เป็นผู้ประกอบการในประเทศไทย (Local Converters and Manufacturers)
    ซึ่งมีทั้งบริษัทของคนไทย บริษัทต่างชาติ
    และบริษัทร่วมทุนคนไทยและต่างชาติที่มาตั้งฐานการผลิตในประเทศไทย
    รวมถึงการจำหน่ายโดยตรงไปยังลูกค้าที่เป็นผู้แทนจำหน่าย ทั่ว ๆ ไปในต่างประเทศ
    เพื่อจำหน่ายต่อไปยังผู้ผลิตผลิตภัณฑ์แปรรูปในประเทศนั้น ๆ หรือใกล้เคียง
    คิดเป็นสัดส่วนประมาณ 50-60%

2)  จำหน่ายผ่านผู้แทนจำหน่าย (ผู้จัดจำหน่าย) ในประเทศ
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทยและผู้ผลิตเพื่อการส่งออก
    (Export Zone) รวมทั้งบริษัทผู้ผลิตในต่างประเทศด้วย คิดเป็นสัดส่วนประมาณ 40-50%

    2.  ในปีที่ผ่านมาบริษัทมีสัดส่วนการส่งผลิตภัณฑ์ออก
        และผ่านออกไปจำหน่ายต่างประเทศต่อปริมาณการขายโดยรวม ไปยังประเทศสิงคโปร์,
        ฟิลิปปินส์, มาเลเซีย, ญี่ปุ่น, ออสเตรเลีย รวมถึงจำหน่ายให้ลูกค้าใน Export Zone
        ประมาณ 6.60% ซึ่งน้อยลงกว่าปีก่อนไม่เป็นที่น่าพอใจนัก ทั้งนี้สาเหตุหลัก
        เนื่องจากมีการแข่งขันที่รุนแรง และราคาอลูมิเนียมแท่งปรับสูงขึ้นในกราฟที่สูงชัน บริษัทฯ
        จำเป็นต้องเสนอราคาตามต้นทุนจริง อย่างไรก็ตามบริษัทฯ สามารถเปิดตลาดเพิ่ม
        และคาดว่าจะสามารถขายได้อย่างต่อเนื่อง

(ข) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์อลูมิเนียมประเภทรีด
ได้มีการพัฒนาอย่างต่อเนื่องในทุกประเภทตามความต้องการของตลาด
ลูกค้าส่วนใหญ่จะต้องนำผลิตภัณฑ์อลูมิเนียมประเภทรีดไปแปรรูปให้เป็นผลิตภัณฑ์สำเร็จรูปอื่นหรือดัดแปลงใช้เป็นส่วนประกอบในการผลิตผลิตภัณฑ์อุตสาหกรรมอื่น
ๆ หรือผลิตภัณฑ์เพื่อการอุปโภค บริโภค อื่น ๆ

สามารถจำแนกผลิตภัณฑ์อลูมิเนียมประเภทรีดเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ สำหรับเครื่องทำความเย็น (Heat
    Exchanger) ประเภทตู้แช่ ฯลฯ

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม ยา
    ฝาและหูกระป๋องขนมขบเคี้ยวแบบดึงเปิด (EOE) ในอุตสาหกรรมส่วนประกอบในช่องแข็งตู้เย็น
    เป็นวัตถุดิบสำหรับอุปกรณ์ใน อุตสาหกรรมก่อสร้าง เครื่องครัว เครื่องเรือน และตกแต่ง
    เป็นส่วนประกอบใน ผลิตภัณฑ์อุตสาหกรรมอื่น ๆ

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่ ทำเสาอากาศโทรทัศน์
    เป็นส่วนประกอบของเสื้อผ้า เข็มขัด กระเป๋า และรองเท้า
    เป็นส่วนประกอบในเครื่องใช้ไฟฟ้า อิเลคโทรนิค
    เป็นส่วนประกอบในอุปกรณ์เตาอบนำความร้อน, แผงวัสดุตกแต่งอาคาร

-   อลูมิเนียมฟอยล์ สามารถแปรรูปได้หลากหลาย เช่น
    ใช้เป็นส่วนประกอบของอุตสาหกรรมบรรจุภัณฑ์สำหรับอาหาร ขนม ยา เครื่องดื่ม
    ใช้ในครัวเรือน หรือภัตตาคาร โรงแรม เพื่อถนอมอาหาร เผา ย่าง อบ
    ใช้ปกคลุมเครื่องครัว ได้แก่ เตาแก๊สเพื่อป้องกันความสกปรก ทำเป็นถาด, ถ้วย, กล่อง
    ใช้ในอุตสาหกรรมอาหารอบ เค๊ก พาย ต่าง ๆ ฟอยล์ทำหลอดยาสีฟัน นอกจากนี้ยังใช้ใน
    อุตสาหกรรมประกอบรถยนต์ ทำเทปกาว เป็นส่วนประกอบหลักของแผ่นกันความร้อน,
    ท่อดูดควัน หรือท่อแอร์ใต้พื้น เหนือเพดานในอาคารต่าง ๆ ฯลฯ

อลูมิเนียมสามารถแปรรูปทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ กล่าวคือ
มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย ขึ้นรูปเป็นบรรจุภัณฑ์และอื่น ๆ
เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

นอกจากการปรับยกระดับมาตรฐานคุณภาพ ISO 9001 : 2001 ตั้งแต่ปลายปี 2546
ทำให้ทุกแผนกทุกฝ่ายในองค์กรประสานงานกันดีมาก ผลผลิตที่ได้มีทั้งประสิทธิภาพและคุณภาพ
สินค้าที่ส่งมอบลูกค้าตรงเวลาได้มาตรฐาน
ส่งผลให้การประเมินความพึงพอใจจากลูกค้าได้รับความพอใจสูงขึ้น

ผลกระทบจากปัจจัยภายนอกองค์กรที่มีผลต่อเป้าหมายการขายและการเสียโอกาสทางการตลาดไปในปี
พ.ศ. 2549 ได้แก่

-   มาตรการปรับลดภาษีการนำเข้าของไทยเสียเปรียบประเทศที่มีอุตสาหกรรมเดียวกับบริษัทฯ
    อย่างรุนแรง อาทิเช่น

-   การปรับลดภาษีนำเข้าประเทศรวดเร็วกว่าประเทศอื่น ซึ่งมีผลต่อเนื่องอย่างรุนแรงตั้งแต่ปี
    พ.ศ. 2547 คือ มีอัตราต่ำกว่าประเทศที่มีอุตสาหกรรมเดียวกัน
    ทำให้การส่งออกของบริษัทลดจาก 10.67% ในปี 2548 เหลือเพียง 6.6% ในปี 2549
    และอัตราการนำเข้ามาในประเทศไทยก็มีปริมาณสูงขึ้น

-   การทำ FTA กับประเทศต่าง ๆ เช่น ออสเตรเลีย บาห์เรน และจีน
    ผู้ซึ่งมีโรงถลุงอลูมิเนียมเองในประเทศย่อมทำให้เสียหายต่ออุตสาหกรรมที่บริษัทดำเนินอยู่

-   มีบริษัทตัวแทนนำเข้าผลิตภัณฑ์อลูมิเนียมจากประเทศในกลุ่ม AFTA และ FTA มานำเสนอให้
    ลูกค้าในราคาถูกมากจนแบ่งส่วนตลาดไปมากขึ้นกว่าปีที่แล้ว

จากการที่บริษัทฯ ได้รับรองคุณภาพมาตรฐานของผลิตภัณฑ์และผ่านการรับรองมาตรฐาน ISO 9001
: 2000 ดังนั้นตลอดปี 2549
ทุกหน่วยงานที่เกี่ยวข้องกับการปรับปรุงระดับมาตรฐานได้ตื่นตัวในการปฏิบัติตามอย่างขมักเขม้น
จึงเกิดการปรับปรุงขนาดใหญ่ ทำให้ลูกค้าเกิดความมั่นใจว่าบริษัทผู้ผลิตสินค้ามีคุณภาพ มาตรฐาน
บริการจัดส่งรวดเร็วตรงเวลา ทำให้ได้รับการยอมรับและสั่งซื้อมากขึ้น
ทั้งนี้ส่วนหนึ่งเกิดจากความร่วมมือร่วมใจของพนักงานทั้งองค์กรในการพัฒนามาตรฐานการวางแผนการผลิต
การตรวจสอบคุณภาพ การพัฒนาสินค้า การจัดส่ง และการบริการหลังการขาย เช่น
การปรับระเบียบวิธีการนำเสนอ ปรับปรุงผลิตภัณฑ์ปัจจุบัน
ช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพ
สร้างสรรค์คิดค้น วิจัยและพัฒนาผลิตภัณฑ์ใหม่ที่ไม่เคยผลิต
เปิดทศวรรษความสามารถในการผลิตสิ่งใหม่ ๆ สามารถส่งออกสู่ ผู้บริโภคทั้งในและต่างประเทศได้
ซึ่งถือเป็นส่วนหนึ่งของขั้นตอนการก้าวสู่การเป็นผู้นำในอุตสาหกรรมนี้

เนื่องจากประเทศไทยมีความเหมาะสมและพร้อมในปัจจัยพื้นฐานหลายประการ อาทิเช่น
สาธารณูปโภค ไฟฟ้า ประปา โทรศัพท์ ค่าแรงงานยังไม่สูงมาก
มีมาตรการสนับสนุนการลงทุนจากต่างประเทศ จึงทำให้มี
ผู้ผลิตสินค้าปลายทางหลายรายย้ายเข้ามาตั้งโรงงานการผลิตในประเทศไทยเพิ่มขึ้น
จึงกล่าวได้ว่าอุตสาหกรรมอลูมิเนียมประเภทรีดนี้ยังมีความต้องการของตลาดสูง
และยังคงมีการเจริญเติบโตอย่างต่อเนื่อง โดยเฉพาะใน อุตสาหกรรมที่นำไปผลิตเพื่อการส่งออก
ถ้าภาครัฐยังไม่มีการพิจารณาหามาตรการช่วยชะลอการนำเข้าจาก ต่างประเทศ
และช่วยเป็นตัวแทนผู้ผลิตในประเทศ สอดส่องหาสาเหตุและแก้ไขป้องกันการขายราคาต่ำกว่าทุน
หรือเสนอขายพิเศษเฉพาะกิจ ทำให้เป็นการแข่งขันที่ไม่สมบูรณ์
ผู้ผลิตอลูมิเนียมกึ่งสำเร็จรูปประเภทรีดในประเทศจะต้องประสบปัญหาอย่างแน่นอน
สิ่งที่จะกระทบตามมาก็คือปัญหาการขาดดุลการค้าและแรงงานในประเทศ
ส่งผลเสียต่อเศรษฐกิจโดยรวมของประเทศเป็นอย่างมาก

ความยาก/ง่ายที่จะมีคู่แข่งรายใหม่

ธุรกิจที่บริษัทดำเนินอยู่เป็นอุตสาหกรรมหนัก ใช้เทคโนโลยีสูง ลงทุนสูงมาก
จึงทำให้ผู้ผลิตรายใหม่ในประเทศเกิดขึ้นค่อนข้างยาก แต่อาจเกิดจากการรวมตัว ( Merge)
ขายกิจการ โอนหุ้น เพื่อให้มีกำลังการผลิตสูงขึ้น
นอกจากนี้ก็มีบริษัทตัวแทน/ตัวกลางเกิดขึ้นเพื่อการนำเข้า
โดยใช้ช่องว่างด้านภาษีมาแบ่งตลาดไปเพราะเห็นถึงโอกาสการขยายตัวของภาคอุตสาหกรรมอลูมิเนียม

แม้ผู้ผลิตรายใหม่จะเกิดขึ้นยาก
แต่คู่แข่งขันปัจจุบันในประเทศได้ใช้นโยบายด้านราคาเข้าประกอบการนำเสนอต่อลูกค้าจนเป็นที่น่าจับตามอง
การแทรกแซงส่วนแบ่งการตลาดโดยใช้นโยบายด้านราคามิได้เกิดเฉพาะคู่แข่งในประเทศหากแต่มีคู่แข่งจากต่างประเทศได้แทรกตัวเข้ามาได้ง่ายภายหลังจากมีนโยบายปรับลดภาษีในกลุ่ม
AFTA และ FTA

นอกจากนี้สินค้าทดแทนอลูมิเนียมมีน้อยมาก แต่อาจเกิดการทดแทนด้วยการใช้อัลลอย (Alloy) ที่
ต่างกัน มีคุณสมบัติสูงขึ้น ลูกค้าจึงอาจหันไปใช้อลูมิเนียมอัลลอยใหม่ทดแทน
สำหรับการใช้ฝาพลาสติกเริ่มมีความต้องการของตลาดกลับมาบ้างแต่ยังไม่ใช้ทดแทนฝาอลูมิเนียมเกลียวปิดขาด

อำนาจต่อรองของผู้ซื้อและผู้ขาย

ผู้ซื้อที่มีภาวะเศรษฐกิจดีปริมาณการใช้สูงและสม่ำเสมอ
มีการขยายตลาดต่อเนื่องจะมีผู้ขายและตัวแทนจำหน่ายเสนอตัวหลายราย
ลูกค้าจะมีอำนาจการต่อรองสูงขึ้น เพราะมีผู้ผลิตจากต่างประเทศและ
ตัวแทนจำหน่ายเสนอตัวเข้ามามากมาย หากแต่ลูกค้าหลัก ๆ
ที่พอใจในผลิตภัณฑ์และบริการที่มีการปรับนโยบายใหม่จากบริษัทฯ
ก็ยังคงเหนียวแน่นและสั่งของมาเป็นประจำอยู่
จะมีปริมาณสั่งผันผวนบ้างในปีนี้เพราะถูกกระทบเรื่องราคาจากคู่แข่ง
และยอดขายไม่ได้ตามเป้าหมายบ้างเมื่อมีการติดขัดเรื่องการผลิตของบริษัทเองจนทำให้การส่งมอบไม่เป็นไปตามกำหนด
ฤดูกาลเป็นปัจจัยสำคัญหนึ่งที่ทำให้ยอดขายไม่เป็นไปตามที่คาดการณ์

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

  ปัจจุบันบริษัทฯ เป็นผู้ผลิตผลิตภัณฑ์อลูมิเนียมม้วนแห่งแรกในประเทศไทยที่ได้การรับรอง ISO
  9001 : 2000 โดย มีโรงงานที่ใช้ในการผลิต จำนวน 4 โรง อยู่ที่จังหวัดสมุทรปราการ
  มีกำลังการผลิตโดยรวมประมาณ 1,800 ตัน/เดือน มีพนักงานและพนักงานของผู้รับเหมารวม
  340 คน สำหรับการผลิตจะขึ้นกับปริมาณการสั่งซื้อของลูกค้า ฤดูกาล
  และการคาดการณ์ยอดขายของฝ่ายจัดการ (ฝ่ายการตลาด)
  ซึ่งสามารถรองรับความต้องการของลูกค้าได้
  แต่เพื่อรองรับการเติบโตของยอดขายในอนาคตที่มีแนวโน้มจะเพิ่ม สูงขึ้น บริษัทฯ
  จึงจำเป็นที่จะต้องปรับปรุงพัฒนาประสิทธิภาพ และเพิ่มเติมเครื่องจักรเพื่อเพิ่มขีด
  ความสามารถและกำลังในการผลิต รักษาคุณภาพ และสนองความต้องการของลูกค้า

2.  การจัดหาวัตถุดิบที่ใช้ในการผลิต

  วัตถุดิบที่สำคัญส่วนใหญ่ของบริษัท คือ อลูมิเนียมแท่ง (Ingot) ซึ่งมีความบริสุทธิ์ถึง 99.7%
  โดยจะนำเข้ามาจากต่างประเทศทั้งสิ้น ได้แก่ประเทศออสเตรเลีย บาห์เรน
  โดยไม่สามารถใช้วัตถุดิบอื่นมาทดแทนได้ นอกนั้นเป็นโลหะอื่น ๆ
  ซึ่งใช้เป็นเพียงส่วนประกอบในการผลิต เช่น เหล็ก แมงกานิส ซิลิคอน ทองแดง ทิทาเนียม
  และโบรอน โดยจะนำเข้ามาจากต่างประเทศ
  เนื่องจากมีจำนวนผู้จำหน่ายและแหล่งวัตถุดิบอยู่เป็นจำนวนมาก (มากกว่า 10 ราย)
  ประกอบกับบริษัทฯ มีความสัมพันธ์อันดีกับผู้จำหน่ายมาเป็นเวลายาวนาน
  ที่ผ่านมาจึงไม่มีปัญหาเกี่ยวกับเรื่องวัตถุดิบ และไม่คาดว่าจะมีปัญหาการขาดแคลนวัตถุดิบ
  หรือหากสูญเสียผู้จำหน่ายวัตถุดิบที่ค้าขายกันอยู่บางราย
  บริษัทไม่คาดว่าจะมีผลกระทบหรือปัญหาเกี่ยวกับเรื่องวัตถุดิบ ดังกล่าว บริษัทสั่งซื้อวัตถุดิบจาก 5
  บริษัท คือ Alcoa of Australia Limited, Glencore International AG, Comalco
  Aluminium Limited., Alcon Primary Metal Australia Pty. Ltd., Hydro
  Aluminium a.s. สาระสำคัญของสัญญาซื้อขายวัตถุดิบ (Ingot)
  จะเป็นไปในลักษณะรายไตรมาส โดยการเปิด L/C สั่งซื้อก่อนลงเรือประมาณ 1 เดือน ราคา
  (CIF.) ขึ้นอยู่กับราคาตลาดโลก + Premium

  สำหรับผลิตภัณฑ์ฟินสต๊อคชนิดเคลือบนั้นยังต้องใช้สารเคมีเป็นวัตถุดิบในการเคลือบ
  ซึ่งส่วนใหญ่ต้องนำเข้าจากต่างประเทศโดยมีผู้จำหน่ายหลายรายซึ่งที่ผ่านมายังไม่มีปัญหาเกี่ยวกับการขาดแคลน
  และคาดว่าไม่น่าจะมีปัญหาการขาดแคลนวัตถุดิบ หรือสูญเสียผู้จำหน่ายวัตถุดิบดังกล่าว

(2) ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทไม่มีผลกระทบต่อสิ่งแวดล้อม
  เกินกว่าปริมาณที่กฎหมายกำหนดไว้ ทั้งนี้ เนื่องจากการหลอมอลูมิเนียมของบริษัทฯ
  ใช้อลูมิเนียมแท่ง (Ingot) ซึ่งมีความบริสุทธิ์ 99.7% และใช้ก๊าซธรรมชาติ (NG)
  เป็นเชื้อเพลิงแทนน้ำมันเตาเกรดสูงเป็นเชื้อเพลิงในการหลอม
  จึงมีมลสารเกิดขึ้นน้อยมากและอยู่ในเกณฑ์ตามที่กฎหมายกำหนด เตาหลอมรวมทั้งเครื่องจักร
  อุปกรณ์ ที่เกี่ยวเนื่องอยู่ภายในอาคาร โรงงานที่มีฝาผนังโดยรอบ จึงทำให้เสียงไม่มีผลกระทบใด
  ๆ ส่วนน้ำเสีย เช่น น้ำปนคราบน้ำมัน ที่เกิดจากระบบหล่อเย็นของขั้นตอนหล่อรีดแผ่นอลูมิเนียม
  ซึ่งมีการบำบัดโดยผ่านบ่อพักน้ำเสีย ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้บางอย่างถูกส่งไปกำจัด/บำบัด โดยผู้ประกอบการที่
  ได้รับอนุญาตจากทางราชการที่เกี่ยวข้อง จึงทำให้ไม่มีผลกระทบใด ๆ ต่อสิ่งแวดล้อม
  นอกจากนี้บริษัทฯ
  ยังได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การ
  ควบคุมดูแลของกรมโรงงานอุตสาหกรรม กระทรวงอุตสาหกรรม
  และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทยังไม่เคยมีประวัติการกระทำความผิดเกี่ยวกับสิ่งแวดล้อมใด ๆ เลย
  โดยในปีที่ผ่านมาบริษัทเสียค่าใช้จ่ายในการดำเนินการเพื่อควบคุมผลกระทบสิ่งแวดล้อมดังกล่าวไปเป็นเงินประมาณ
  2 ล้านบาทเศษ รวมถึงการติดตั้งเตาเผากำจัดกลิ่นอีกประมาณ 9 ล้านบาทเศษ
  นอกจากนี้บริษัทได้ดำเนินการนำก๊าซธรรมชาติ (NG)
  มาใช้แทนเชื้อเพลิงหรือพลังงานที่ใช้อยู่เดิมตั้งแต่ปลายปี 2546 เป็นต้นมา
  ซึ่งสามารถช่วยลดผลกระทบสิ่งแวดล้อมให้น้อยลงไปกว่าเดิมอีกทางหนึ่ง

(4) งานที่ยังไม่ได้ส่งมอบ - ไม่มี –